CBG บวกแรง 4% หลังบุกตลาดอังกฤษ-จีนหนุนธุรกิจโตแกร่ง
CBG บวกแรง 4% หลังบุกตลาดอังกฤษ-จีนหนุนธุรกิจโตแกร่ง ล่าสุด ณ เวลา 10.51 น. ราคาอยู่ที่ 86.25 บาท บวก 3.25 บาท หรือ 3.92% สูงสุดที่ 86.50 บาท ต่ำสุดที่ 83.25 บาท มูลค่าซื้อขายที่ 286.56 ล้านบาท 
8 ธ.ค. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ณ เวลา 10.51 น. ราคาอยู่ที่ 86.25 บาท บวก 3.25 บาท หรือ 3.92% สูงสุดที่ 86.50 บาท ต่ำสุดที่ 83.25 บาท มูลค่าซื้อขายที่ 286.56 ล้านบาท

ด้านนักวิเคราะห์ บล.ฟิลลิป ระบุในบทวิเคราะห์ว่า แนะนำ “ทยอยซื้อ” หุ้น CBG ในราคาเป้าหมาย 88.25 บาทต่อหุ้น โดยมองว่าในช่วง 1-2 ปีที่ผ่านมา CBG ลงทุนขยายโรงงานในหลากหลายด้าน เพื่อรองรับการเติบโตในต่างประเทศ ได้แก่ 1.ขยายกำลังผลิตโรงบรรจุกระป๋องจาก 350 ล้านกระป๋องต่อปีเป็น 1,000 ล้านกระป๋องต่อปี (เริ่มเดินการผลิตตั้งแต่ พ.ค. 60)
2.ขยายกำลังผลิตขวดแก้วสีชาจาก 650 ล้านกระป๋องต่อปีเป็น 1,300 ล้านกระป๋องต่อปี (คาดพร้อมผลิตภายใน ธ.ค. 60) และ 3. ร่วมทุนกับ SHOWA เพื่อลงทุนในโครงการผลิตกระป๋องอลูมิเนียม 1,000 ล้านกระป๋องต่อปี (คาดพร้อมผลิตภายในไตรมาส 4/61)
นอกจากนี้ CBG ยังเริ่มจากการบุกตลาดอังกฤษและจีน แม้จะมองว่าตลาดอังกฤษค่อนข้างท้าทาย แต่จะค่อยๆ โตอย่างมั่นคง โดยมีปัจจัยหนุนจากประเด็นดังกล่าว คือ 1.ตอนนี้สินค้าของบริษัทเข้าไปวางจำหน่ายในหลายช่องทางสำคัญแล้ว อาทิ Morrison, COOP และ ASDA
2.อังกฤษจะเริ่มเก็บภาษีน้ำตาลตั้งแต่ เม.ย. 61 โดยสินค้าของบริษัทเป็นสูตรหวานน้อยจึงไม่ได้รับผลกระทบ ขณะที่คู่แข่งรายสำคัญจะได้รับผลกระทบ
3.CBG เริ่มเป็นที่รู้จักจากการเป็นสปอนเซอร์ให้สโมสรฟุตบอล Chelsea และ EFL Cup โดยเป้าหมายปี 61 คือการสร้างกระแสให้สินค้าเป็นที่นิยม และเจรจาให้ Tesco และ Sainsbury’s มาเป็นตัวแทนจำหน่าย ทางฝ่ายคาดปี 61 ยอดขายในอังกฤษจะขึ้นมาเป็น 30 ล้านกระป๋องจากปี 60 คาดอยู่ที่ 10 ล้านกระป๋อง โดยคาด ICUK จะทำกำไรในปี 64
 